ดัชนีความเชื่อมั่นภาคธุรกิจเดือนม.ค.ลดลง
ธปท.เผยดัชนีความเชื่อมั่นภาคธุรกิจ ม.ค.ลดลง ตามผลประกอบการ-การผลิตสินค้า-ส่งออกที่ลดลง คาด 3 เดือนข้างหน้าดีขึ้น
9 ก.พ. 2559

ธปท.เผยดัชนีความเชื่อมั่นภาคธุรกิจ ม.ค.ลดลง ตามผลประกอบการ-การผลิตสินค้า-ส่งออกที่ลดลง คาด 3 เดือนข้างหน้าดีขึ้น
น.ส.สมศจี ศิกษมัต ผู้อำนวยการ สำนักสถิติ ฝ่ายสถิติและข้อสนเทศ ธนาคารแห่งประเทศไทย (ธปท.) กล่าวว่า ดัชนีความเชื่อมั่นทางธุรกิจ (BSI) ในเดือนม.ค.ปีนี้ลดลงกว่าเดือนก่อนหน้า อยู่ที่ 48.5 จุด จากเดือนก่อนหน้า 49.9 จุด จากผลประกอบการ ปริมาณการผลิตสินค้า คำสั่งซื้อสินค้า และภาวะการส่งออกที่ลดลง แต่ต้นทุนการประกอบการเพิ่มขึ้น
อย่างไรก็ดี ดัชนีความเชื่อมั่นทางธุรกิจในระยะ 3 เดือนข้างหน้ายังปรับดีขึ้น อยู่ที่ 54.1 จุด จากเดือนก่อน 52.3 จุด ตามแนวโน้มการลงทุน การจ้างงาน สภาพคล่องทางการเงิน รวมถึงยอดขายที่ผู้ประกอบการคาดว่าจะปรับดีขึ้นได้
ทั้งนี้ ถ้าดัชนีต่ำกว่า 50 หมายถึงผู้ประกอบการยังเชื่อมั่นว่าธุรกิจทรงตัวจากเดือนก่อน ถ้าดัชนีมากกว่า 50 หมายถึงเชื่อมั่นดีขึ้นจากเดือนก่อน และถ้าดัชนีต่ำกว่า 50 หมายความว่าความเชื่อมั่นภาคธุรกิจแย่ลงกว่าเดือนก่อน จากผลสำรวจผู้ประกอบในกลุ่มตัวอย่าง 1,010 รายทั่วประเทศ ซึ่งตอบกลับแบบสอบถามมาประมาณ 60% ทำให้เห็นเครื่องชี้เศรษฐกิจในฝั่งผู้ประกอบการดีขึ้น ทั้งในภาคการผลิต การค้า บริการ และการเงิน ซึ่งต่างจากการจัดทำดัชนีของสภาหอการค้าแห่งประเทศไทย ที่สำรวจด้านความเชื่อมั่นของผู้บริโภค และของสภาอุตสาหกรรมที่สำรวจในผู้ประกอบการในภาคอุตสาหกรรมการผลิต